山石榴花十二韻
作者：白居易
朝代：唐

paragraphs: 曄曄復煌煌，花中無比方。
豔夭宜小院，條短稱低廊。
本是山頭物，今爲砌下芳。
千叢相向背，萬朵互低昂。
照灼連朱檻，玲瓏暎粉牆。
風來添意態，日出助晶光。
漸綻臙脂萼，猶含琴軫房。
離披亂剪綵，斑駮未勻妝。
絳焰燈千炷，紅裙妓一行。
此時逢國色，何處覓天香？
恐合栽金闕，思將獻玉皇。
好差青鳥使，封作百花王。